Heinz Assmann

Heinz Georg Assmann (født 15. august 1904 i Stendal i keiserriket Tyskland, død 15. oktober 1954 i Hamburg i Vest-Tyskland) var en tysk marineoffiser som deltok i andre verdenskrig. Han ble senere politiker for CDU og innvalgt i Hamburgs borgerskap.

Liv og virke

Militær

Heinz Assmann trådte i 1922 inn i den tyske Reichsmarine, ble yrkesoldat og begynte på offiserskarrieren. I 1926 ble han Løytnant, i 1934 Kapitänleutnant. Han virket så som referent i Reichswehrministerium, og var deretter ved marineakademiet. I 1935 ble navnet Reichsmarine endret til Kriegsmarine (under det tredje rike). I 1938 ble han forfremmet til Korvettenkapitän og admiralstabsoffiser og i 1939 ble han referent ved Oberkommando der Marine. 

Under andre verdenskrig tjenestegjorde han som Fregattenkapitän og Erster Offizier på slagskipet «Tirpitz». I juni 1943 ble han forfremmet til Kapitän zur See.

I august 1943 ble Assmann utnevnt til Admiralstabsoffizier i Wehrmachtführungsstab. Den 20. juli 1944 befant Assmann seg i samme rom som Adolf Hitler da det ble utløst en bombe i det som senere har blitt kjent som 20. juli-attentatet på Adolf Hitler; Assmann ble bare lettere skadet.

Etterkrigstiden
Etter andre verdenskrig var han (frem til 1947) med i den tyske mineryddingstjenesten. 

Han fikk deretter en ledende stilling i den lutherske hjelpeorganisasjonen Evangelisches Hilfswerk i Hamburg. Han ble også politisk aktiv i Hamburg. I 1953 ble han valgt inn i Hamburgische Bürgerschaft som representant for CDU, og var en del av den såkalte Hamburg-blokken til han fratrådte den 3. mars 1954. Han døde senere samme år.

Referanser

Litteratur 
 Herbert Michaelis (utg.): Ursachen und Folgen. Vom deutschen Zusammenbruch 1918 und 1945 bis zur staatlichen Neuordnung Deutschlands in der Gegenwart. Biographisches Register Teil 1: A bis K. Wendler, Berlin 1979, s. 21.

Personer fra Landkreis Stendal
Tyske politikere
Tyske marineoffiserer
Tyskere fra andre verdenskrig
Personer tilknyttet det tredje rike
Tysk militærpersonell (Marinen i Reichswehr)
Tysk militærpersonell (Marinen i Wehrmacht)
CDU-politikere